钦定古今图书集成/明伦汇编/氏族典/第608卷 > 《廖用贤尚友录》 > 契苾何力
## 钦定古今图书集成/明伦汇编/氏族典/第608卷 > 《廖用贤尚友录》 > 契苾何力

按《唐书契苾何力传》：“何力，铁勒哥论易勿施莫贺可
汗之孙。父葛，隋末为莫贺咄特勒。何力九岁而孤，号
大俟利发。贞观六年，与母率众千馀诣沙州内属，与
李大亮、薛万彻、万均讨吐谷浑，诏宿卫北门，检校屯
营事，尚临洮县主。十四年，与讨高昌平之始，何力母
姑臧夫人与弟沙门在凉州，沙门为贺兰都督。十六年，诏何力往视母。于是薛延陀毗伽可汗方强，契苾
诸酋争附之，乃胁其母弟使从何力曰：“我义许国，不
可行。”众执之，至毗伽牙下，何力箕踞拔佩刀，割左耳，
誓不屈。诏兵部侍郎崔敦礼持节许延陀尚主，因求
何力，乃得还。授右骁卫大将军，以崑丘道总管平龟
兹。永徽中，西突厥阿史那贺鲁叛，诏何力讨之，贼大
溃。迁左骁卫大将军，封郕国公。铁勒九姓叛，诏何力
为安抚大使驰谕，九姓大喜，共擒伪叶护及特勒等
二百人以归。何力数其罪，诛之，馀众遂安。拜何力为
辽东道行军大总管、安抚大使。副李𪟝同趋高丽，攻
拔之，掳其王以献。进镇军大将军，行左卫大将军，徙
封凉。卒，赠辅国大将军、并州大都督，陪葬昭陵，谥曰
毅。